90. schôdza NR SR - 9.deň - B. popoludní
Dátum: 2023-05-16
Poslanec: Ďurica, Ondrej (-)
Druh vystúpenia: Vystúpenie v rozprave

16. Ďakujem pekne, pán podpredseda. Milé kolegyne, vážení kolegovia, ako už odznelo v predchádzajúcich príspevkoch od mojich kolegov, tento návrh zákona považujeme nielen za legitímny, ale vzhľadom na politickú situáciu a to, čoho sme boli svedkami za uplynulé tri roky, a vzhľadom na celospoločenskú atmosféru považujeme tento krok za nevyhnutný a mimoriadne ústretový predovšetkým voči občanom Slovenskej republiky. My hnutie REPUBLIKA máme jedno šťastie a myslím si, že je to aj naša výsada, že si môžeme dovoliť chodiť úplne slobodne medzi občanov a nemusíme byť odkázaní na sprostredkované informácie alebo na pohľad z pancierovej limuzíny, a práve tento osobný kontakt s občanmi Slovenskej republiky nám pred časom, a to nie je, to nie je situácia, ktorá by sa stala včera, ale pomerne dávnejšie, nám ukázal jeden fenomén, ktorý v spoločnosti je, a to je to, že občania Slovenskej republiky čoraz menej dôverujú voľbám, sčítavaniu hlasov a jednotlivým procesom, ktorý s voľbami alebo ktoré s voľbami prirodzene súvisia. Koniec koncov spomínaný prieskum, kde sa 41 % opýtaných vyjadrilo, že nedôveruje voľbám, nám jasne potvrdzuje, že takáto iniciatíva, takýto krok, takáto legislatívna úprava je dôležitá a je úplne namieste. Hnutie REPUBLIKA urobilo maximum, aby takýto zákon prešiel. Kolega Edo Kočiš naozaj komunikoval veľmi trpezlivo, zodpovedne a bol ústretový maximálne ku všetkým pripomienkam, ktoré precizovali tento návrh, a ja si aj myslím, že tu je reálna šanca, aby sme občanom túto istotu vrátili, aby sme im tú dôveru vo voľby jednoducho dali aj týmto návrhom zákona, pretože ten prieskum, tých 41 spomínaných, 41 % je naozaj alarmujúce číslo, a to si snáď pri všetkej zodpovednosti uvedomí každý politik, každý poslanec a každý, komu záleží na transparentnosti volieb. Keď sme ohlásili tento náš legislatívny návrh, tak médiá začali túto našu iniciatívu komentovať svojsky, samozrejme. Pretože hnutie REPUBLIKA sa previnilo už len tým, že jeho poslanci dýchajú a že hnutie REPUBLIKA existuje. Ale na to sme si zvykli. To sme si zvykli a to ustojíme. Ale čo neustojíme a na čo si nebudeme zvykať je to, aby občania nemali právo alebo nemali možnosť sa presvedčiť o svojom hlasovaní a o tom, že hlasy, ktoré odovzdali tej alebo onej strane, naozaj prišli tam, kam boli adresované. Myslím si, že poslanci v tomto momente a v kontexte toho, čo som povedal, nemajú absolútne dôvod hlasovať proti tomuto návrhu, pretože poslanci nie sú oprávnení zabrániť občanom, zabrániť voličom, aby si tieto výsledky skontrolovali. Koniec koncov aj keď uskutočníte platbu v banke alebo robíte akúkoľvek platbu, tak máte záujem skontrolovať si, či vaše peniaze šli tam, kde ste ich odoslali. A rovnako by sa nepáčilo nikomu z nás, keby takáto možnosť nebola, alebo nám takúto možnosť niekto vzal. Preto si myslím, že tento návrh je absolútne na mieste. A keď sa vrátim k tým médiám a k tomu, čo odznelo na adresu hnutia REPUBLIKA, tak ako tu načrtol kolega Mazurek, Denník N 31. októbra 2022 zverejnil článok: „Pri počítaní volieb v Bratislave urobili chybu, ukrátili Valla o jeho 2 500 hlasov". V tomto článku Denník N verejne prezentuje, že sa pri počítaní volieb v Bratislave urobili chyby a že podobné chyby sa mohli stať aj inde na Slovensku. Článok doslova vysvetľuje, prečo došlo k chybám v zápisnici, v ktorej alebo v ktorých zápisniciach boli ubraté hlasy primátorovi Matúšovi Vallovi a že s extrémne vysokou pravdepodobnosťou došlo v dvanástich volebných okrskoch k chybe v zápisnici a tieto okrsky, v ktorých malo dôjsť k chybe, ubratiu hlasov Vallovi aj konkrétne menujú. Svoje tvrdenia opierajú o štatistiky a prieskumy. Neskôr, 22. novembra Denník N uverejnil ďalší článok v tejto téme, kde sa píše: „Stovky hlasov vo voľbách nezobrali len Vallovi, ale aj Lunterovmu vyzývateľovi Polónymu". V tomto článku sa uvádza, že podobných chýb sa mohlo udiať viacej naprieč celým Slovenskom a dokonca tam odznela aj zásadná veta a budem citovať: „Práve možnosť zásadne ovplyvniť výsledok volieb chybou v zápisnici sa môže stať najslabším miestom v integrite ďalších volieb. Vysoká miera chybných zápisníc v Bratislave, ale aj ďalšie prípady na rôznych miestach na Slovensku ukázali, že systém nie je schopný tieto chyby včas odhaliť a volebná legislatíva nepočíta s tým, že sa môže chybovať." Vzhľadom na uvedené si dovolím ešte raz pripomenúť poslancom, že to spochybňovanie tejto iniciatívy, spochybňovanie toho, že predkladá hnutie REPUBLIKA tento návrh, je spochybňované citovanými článkami, citovanými médiami a je to účelové, pretože na jednej strane nás spochybňujú, ale na druhej strane v tomto istom prípade, pri tejto istej problematike, pri problematike sčítavania hlasov mali rovnaké návrhy riešenia a dokonca apelovali na to, aby sa vykonali legislatívne úpravy, ktoré by zabránili takejto možnej chybovosti. Preto vás chcem naozaj požiadať o podporu tohto návrhu zákona, pretože to je návrh zákona, ktorý sa dotkne samotných občanov, dotkne sa toho, aby ľudia nepochybovali o pravosti volieb, aby nemali pochybnosti, či sú voľby manipulované alebo nie, a myslím si, že my ako poslanci Národnej rady Slovenskej republiky máme povinnosť všetky tieto pochybnosti rozptýliť a pokiaľ je tu nástroj a spôsob, ako tomu prispieť, tak si myslím, že je to na mieste a za takéto hlasovanie sa nikto z nás nemôže hanbiť bez ohľadu na to, kto takýto návrh zákona predkladá. Chcem vás preto ešte raz požiadať, podporte ho, pretože to v konečnom dôsledku môže naozaj len prispieť k lepšej atmosfére aj v súvislosti so septembrovými voľbami, ktoré sú pred nami. Ďakujem pekne za pozornosť.